Universis presentes litteras inspecturis, B. abbas, totusque conventus ecclesie S. Petri Autissiodorensis, salutem in Domino. Noverint universi quod abbas et conventus Sancti-Germani Autissiodorensis percipiunt in ecclesia nostra de Rovreto, singulis annis, partem inferius annotatam, videlicet medietatem oblationum que fiunt in dicta ecclesia in festo omnium Sanctorum, exceptis parrochianis de Venossa, quorum oblationes totaliter ad priorem nostrum perveniunt, scilicet ad priorem de Venossa, et sic in festo Nativitatis Dominice subsequentis et in Purificatione Beate-Marie, similiter in festo Sancti-Georgii, quicquid in die provenit, medietas ad eosdem videlicet abbatem et conventum Sancti-Germani tam de parrochianis Venussie quam de aliis, undecumque venerint, debet similiter evenire, excepta vigilia et tota nocté, diem festum precedente, quorum totum et emolumentum debet ad priorem predictum de Venussia totaliter devenire, in tota vero minuta decima totius parrochie Sancti- Georgii dicti abbas et conventus S. Germani medietatem percipiunt, reliqua medietate priori de Venussia remanente. Si vero contigerit quod in festo Beati-Georgii et aliorum festorum superius expressorum, aliquis de parrochianis ejusdem ecclesie decesserit, et eodem die ibidem sepulture traderetur, dicti abbas et conventus Sancti-Germani nihil perciperent in eis que pro defuncto offerentur. Quicquid vero dicti abbas et conventus Sancti-Germani in dicta ecclesia de Rovreto percipiunt, prout superius est expressum, possunt in manu sua tenere, vel cuicumque voluerint admodiare. In vigilia vero Pasche, quicquid residui fuerit de veteri cereo benedicto, prior de Venussia uno anno percipiet, et dicti abbas et conventus S. Germani alio subsequenti anno, et hec omnibus tenore presentium intimamus. Et quia nos conventus sigillum non habemus, sigillo abbatis nostri contenti sumus. Datum anno Domini millesimo ducentesimo quinquagesimo quinto, mense martio.